מרכז שיקום ואחזקה

מרכז השיקום והאחזקה (מָשָׁ"א 7000) הוא מרכז לוגיסטי הכפוף לאגף הטכנולוגיה והלוגיסטיקה בצה"ל. הגוף האחראי בצה"ל על אחזקתם, תיקונם, הסבתם והשבחתם של כלי רכב קרביים, מכשירי קשר, אמצעי תצפית ועוד.
בין מגוון תפקידיו, המש"א מייצר את טנק מרכבה סימן 4.

קיימים שלושה מרכזי מש"א:
 מש"א תה"ש (7100 לשעבר) – ממוקם במחנה דורי (תל השומר).
 מש"א רכב (7200 לשעבר) – ממוקם בכפר סמיר (חיפה).
 מש"א תקשוב (7300 לשעבר) – ממוקם במחנה ידין (צריפין).

תפקיד לפי מרכזים 
מש"א תה"ש
בחלק זה של המש"א נמצאים הגופים הבאים:
 מפקדה – מקום מושבו של מפקד המש"א ושאר גופי המטה.
 ניהול הייצור (נה"י) – ייעודו לדאוג לכל הקשור לקשרי לקוחות וכן דואג לכל המשאבים הנדרשים לשם אחזקת כל מוצר ומוצר (אחראי על התקציבים, כ"א נדרש, ועוד)
 ענף ההנדסה – ייעודו לדאוג לפן ההנדסי של האחזקה. בנוסף קיימים מספר מדורים המפתחים פתרונות הנדסיים לבעיות שהתגלו באחזקה. ענף הנדסה מחולק בין תה"ש האחראים למפעלי המרכבה ומכללים לבין צריפין האחראים למפעל התקשוב כמו כן קיים מדור הנדסה במש"א רכב.
 מפעל המכללים – מפעל העוסק בתיקון/שיקום של מכללי טנקים/רק"מ
 מפעל המרכבה ורק"מ – מפעל המייצר ומתחזק את טנק המרכבה.
 מפעל התקשוב והאל-אופ/הגנת גבולות ואל-אופ – חלק ממפעל התקשוב אשר ייעודו תיקון כלל אמצעי האלקטרואופטיקה (מצלמות יום/לילה, מצלמות טרמיות ועוד) וכן מערכות המותקנות על טנקים כגון מכלולי בקרת אש.

מש"א רכב
 מפעל הרכב – אחראי לאחזקת כלל הרכבים הזחליליים.
 מפעל הרק"ם – אחראי לאחזקת כלל הרכבים הממוגנים וכן לשדרוגם.

מש"א תקשוב
 ב"מ (בית מלאכה) מערכות תקשוב – אחראי על תיקון כלל מערכות התקשוב הצה"ליות כדוגמת מכשירי קשר, מכ"מים ועוד.
 ב"מ רפואה – אחראי על תיקון כלל אמצעי רפואה.
 ב"מ ייצור והתקנות – אחראי על יצור כרטיסים אלקטרוניים, יצור רק"שים (רכבי קשר)/ תק"שים (תאי קשר) וכן יצור חמ"לים.
 יחידה 5100 – יחידת אחזקה למערכים מיוחדים, יחידת משנה אשר מכילה את הזרוע הקדמית של המש"א במתן מענה ראשוני לתיקון בשטח של מערכות אלקטרוניות מתקדמות.
 ב"מ הגנת גבולות – יחידה של מש"א העוסקת בפעילויות בט"ש ומודיעין שדה, בכל גזרות המדינה ומעבר לקו הירוק. היחידה מתמחה בהתקנה ותחזוקה של מערכות תצפית ארוכות טווח ואמצעי גילוי אופטרוניים מיוחדים.

היסטוריה 
ראשיתו של מרכז שיקום ואחזקה 7100 הייתה בבית המלאכה הבסיסי (במ"ב, מבוטא: בית-מם-בית) 1 של שירות התחבורה, שהוקם בסערת הקרבות של מלחמת העצמאות במגרשי התערוכה ליד נמל תל אביב. באוגוסט 1948 עבר במ"ב 1 לצריפין, ובינואר 1949 שונה שמו לבמ"ב 681. בספטמבר 1949, עם ביטול חיל התחבורה, הוכפף הבסיס לחיל הטכנאים. באפריל 1951 הפכה מפקדת חיל הטכנאים למפקדת קצין החימוש הראשי. עם הארגון-מחדש של אגף האפסנאות והמעבר למרכזים לוגיסטיים הוכפף במ"ב 681 ישירות לאגף האפסנאות, והפך באוגוסט 1966 למרכז שיקום ואחזקה 681. בינואר 1972 שונה שם המרכז למש"א 7100. בשלבי התפתחותו השונים היו יחידות המשנה שלו ממוקמות בצריפין, בבית דגן, בתל השומר ובקריית שאול, עד שהתגבש מבנהו הנוכחי.
במש"א 7100 בתל השומר נמצא פס הייצור של טנק המרכבה והחל משנת 1979 יוצרו בו למעלה מאלף טנקים מהדגמים השונים של הטנק, החל במרכבה סימן 1 וכלה במרכבה סימן 4.

בתקופת האינתיפאדה השנייה התקין המרכז מיגון קונכייה (תא מפקד עם חלונות מזכוכית משוריינת) לטנקי מרכבה ונגמ"שי אכזרית. כמו כן הסב טנקי מרכבה סימן 3 לתצורת LIC שנועדה לעימות נמוך עצימות.

המרכז פיתח יחד עם תע"א את המיגון של דחפורי D9R ומאוחר יותר פיתח והתקין על הדחפורים מיגון כלוב נגד רקטות נ"ט תוך פרק זמן קצר ביותר, ועל הישג זה זכו בפרס מפקד זרוע היבשה לשנת 2006.

מרכז השיקום בחיפה, בשמו הקודם במ"ב (בתי מלאכה לבדק) הוקם בשלהי מלחמת העצמאות בשטח בסיס צבאי בריטי. בעבר עברו בו פסי רכבת ששימשו להובלת ציוד אל ומהמרכז.

ב-2017 זכתה היחידה בפרס הרמטכ"ל ליחידות מצטיינות בבית הטכנולוגיה.

תגי יחידות מש"א לפני האיחוד

לקריאה נוספת
 משה גבעתי, בידיהם חושלה הפלדה – סיפורו של מרכז שיקום ואחזקה 7100 1948-1996, תל אביב: משרד הביטחון – ההוצאה לאור, תשנ"ח-1997.

קישורים חיצוניים 

 מש"א, באתר אלר"ם
  מש"א 7000 – מרכז שיקום ואחזקה, סרט תדמית ביוטיוב

הערות שוליים

אגף הטכנולוגיה והלוגיסטיקה
צה"ל: יחידות פיתוח וייצור טכנולוגי
צה"ל: יחידות תחזוקה